Oprindeligt var det planen, at unge hasteindkaldte Michael Jakobsen skulle spille U/21 landskamp mod Tyskland på onsdag. Men den plan har landstræner Morten Olsen set sig nødsaget til at ændre på grund af de mange skadesafbud i forsvaret. Derfor kan scenariet i stedet blive debut for A-landsholdet imod stærkere og lidt mere granvoksne mænd, når Danmark torsdag møder Holland i en venskabskamp. - Han har spillet en halvsæson som venstre back for AaB og gjort det ganske udmærket. Især i SAS Ligaens sidste kampe er han blevet bedre offensivt, og han er en god forsvarsspiller. Han er hurtig nok, god med hovedet, men nu skal han bevise over for sig selv og os andre, at han også er god over for så gode spillere, som han eventuelt kommer ud for mod Holland og Polen, siger Morten Olsen. Under tirsdagens træning på Philips Stadion i Eindhoven fik unge Jakobsen mange ordrer og dessiner fra Olsen, og det kan meget vel ende med, at den unge AaB'er bliver kastet på banen fra kampens start. - Der skal altid være en første gang, og det bliver måske på torsdag, siger landstræneren. /ritzau/

Referat:
Landstræner Morten Olsen åbner op for at give Michael Jakobsen fra AaB sin debut mod Holland på torsdag i Eindhoven.